มือสะอาด
โดย...ทีมข่าวการเงินโพสต์ทูเดย์
18 ก.พ. 2558

โดย...ทีมข่าวการเงินโพสต์ทูเดย์
เปิดประกาศรับสมัครตำแหน่ง “กรรมการผู้จัดการธนาคาร” คนใหม่ อย่างเป็นทางการมาแล้วตั้งแต่วันที่ 9 ก.พ. แต่ปัจจุบันยังเงียบกริบไร้วี่แววคนสนใจมานั่งตำแหน่งเอ็มดีแห่งธนาคารอิสลามแห่งประเทศไทย (ไอแบงก์) 
ชัยวัฒน์ อุทัยวรรณ์ ประธานกรรมการ ไอแบงก์ เปิดเผยว่า ตำแหน่งดังกล่าวจะปิดรับสมัครในวันที่ 10 มี.ค.ที่จะถึงนี้แล้ว ก็ยังไม่มีผู้ที่สนใจเข้ายื่นใบสมัครแม้แต่รายเดียว แต่ก็ยังมองในแง่ดีว่าอาจเป็นไปได้ที่ส่วนใหญ่จะยื่นใบสมัครกันในวันท้ายๆ
เห็นสถานะแบงก์ช่วงนี้แล้วก็เข้าใจได้ เพราะนอกจากต้องแก้หนี้เน่าก้อนใหญ่กันแล้ว ธนาคารแห่งประเทศไทย (แบงก์ชาติ) ก็ยังเดินหน้าสอบทุจริตการปล่อยสินเชื่อ ทำให้ยากที่จะเห็นคนในลงชิงเก้าอี้
ตำแหน่งเอ็มดีไอแบงก์งวดนี้เลยไม่ขออะไรมาก แค่ต้องเก่งพอมาล้างขาดทุนสะสม กู้วิกฤตภาพลักษณ์องค์กร พาไอแบงก์โกอินเตอร์เจาะตลาดเออีซีที่มีชาวมุสลิมกว่า 240 ล้านคนให้ได้ และที่สำคัญก็คือต้องใสซื่อมือสะอาดเป็นพื้นฐานสำคัญด้วยนะจ๊ะ